Ανακοίνωση για την έναρξη μερικής ενδιάμεσης επανεξέτασης του κανονισμού (ΕΚ) αριθ. 423/97 του Συμβουλίου, για την επιβολή οριστικών δασμών αντιντάμπινγκ στις εισαγωγές αναπτήρων τσέπης, με πυρόλιθο αερίου που δεν ξαναγεμίζουν, καταγωγής μεταξύ άλλων Ταϊλάνδης και της απόφασης της Επιτροπής 97/167/ΕΚ για την αποδοχή αναλήψεων υποχρεώσεων

(2000/C 311/05)

Η Επιτροπή έλαβε αίτηση για μερική ενδιάμεση επανεξέταση δυνάμει του άρθρου 11 παράγραφος 3 του κανονισμού (ΕΚ) αριθ. 384/96 του Συμβουλίου(1), όπως τροποποιήθηκε τελευταία από τον κανονισμό (ΕΚ) αριθ. 905/98(2) ("ο βασικός κανονισμός"), των μέτρων που έχουν επιβληθεί με τον κανονισμό (ΕΚ) αριθ. 423/97 του Συμβουλίου(3) στις εισαγωγές αναπτήρων τσέπης, με πυρόλιθο αερίου που δεν ξαναγεμίζουν, καταγωγής μεταξύ άλλων Ταϊλάνδης, και από την απόφαση 97/167/ΕΚ της Επιτροπής(4) για την αποδοχή των αναλήψεων υποχρεώσεων.

1. Αίτηση επανεξέτασης

Η αίτηση υποβλήθηκε από την ακόλουθη εταιρεία της Ταϊλάνδης: Thai Merry Co., Ltd ("ο καταγγέλλων"). Η αίτηση περιορίζεται στην εξέταση του ντάμπινγκ σε ό,τι αφορά τον αιτούντα.

2. Προϊόν

Το υπό εξέταση προϊόν είναι οι αναπτήρες τσέπης, με πυρόλιθο αερίου που δεν ξαναγεμίζουν, που είναι επίσης γνωστοί ως αναπτήρες μιας χρήσης, και που υπάγοντα προς το παρόν στον κωδικό ΣΟ ex 9613 10 00. Ο εν λόγω κωδικός ΣΟ παρατίθεται για πληροφοριακούς και μόνο λόγους.

3. Ισχύοντα μέτρα

Τα μέτρα που ισχύουν επί του παρόντος είναι οριστικοί δασμοί αντιντάμπινγκ που επιβλήθηκαν με τον κανονισμό (ΕΚ) αριθ. 423/97, στις εισαγωγές αναπτήρων τσέπης, με πυρόλιθο αερίου που δεν ξαναγεμίζουν, καταγωγής μεταξύ άλλων Ταϊλάνδης, καθώς και αναλήψεις υποχρεώσεων που αποδέχτηκε η Επιτροπή με την απόφαση 97/167/ΕΚ σε συνδυασμό με την επανεξέταση του κανονισμού (ΕΟΚ) αριθ. 3433/91 του Συμβουλίου(5).

4. Λόγοι επανεξέτασης

Η αίτηση για ενδιάμεση επανεξέταση θεμελιώνεται στα αποδεικτικά στοιχεία που υπέβαλε ο αιτών σχετικά με το ότι είχαν μεταβληθεί οι συνθήκες στις οποίες στηρίχτηκε η θέσπιση των μέτρων και ότι αυτές οι νέες συνθήκες έχουν διαρκή χαρακτήρα.

Ο αιτών ισχυρίζεται, μεταξύ άλλων, ότι η μείωση του κόστους παραγωγής οδήγησε σε μείωση της κανονικής αξίας, η οποία με τη σειρά της μείωσε ή εξουδετέρωσε το ντάμπινγκ.

Επομένως η συνεχής εφαρμογή των μέτρων δεν είναι πλέον αναγκαία για να αντισταθμίζονται οι πρακτικές ντάμπινγκ.

5. Διαδικασία για τον καθορισμό του ντάμπινγκ

Η Επιτροπή αφού κατέληξε στο συμπέρασμα, κατόπιν διαβουλεύσεων με τη συμβουλευτική επιτροπή, ότι υπάρχουν επαρκή αποδεικτικά στοιχεία που δικαιολογούν την έναρξη ενδιάμεσης επανεξέτασης, άρχισε έρευνα δυνάμει του άρθρου 11 παράγραφος 4 του βασικού κανονισμού, που περιορίζεται στην εξέταση του ντάμπινγκ σε ό,τι αφορά τον αιτούντα. Αυτή η έρευνα θα εξετάσει αν είναι αναγκαίο να συνεχιστούν, να καταργηθούν ή να τροποποιηθούν τα ισχύοντα μέτρα όσον αφορά το μόνο αιτούντα.

α) Ερωτηματολόγια

Για να συγκεντρώσει τα στοιχεία που κρίνει αναγκαία για την έρευνα, η Επιτροπή θα αποστείλει ερωτηματολόγια στον αιτούντα και στις αρχές της Ταϊλάνδης. Η απάντηση στο ερωτηματολόγιο πρέπει να φθάσει στην Επιτροπή εντός της προθεσμίας που καθορίζεται στην παράγραφο 6 στοιχείο α) της παρούσας ανακοίνωσης.

β) Συγκέντρωση πληροφοριών και ακροάσεις

Όλα τα ενδιαφερόμενα μέρη καλούνται να γνωστοποιήσουν γραπτώς τις απόψεις τους, να προσκομίσουν τα σχετικά αποδεικτικά στοιχεία, εκτός από τις απαντήσεις στο ερωτηματολόγιο και να παρέχουν αποδεικτικά στοιχεία. Αυτές οι πληροφορίες πρέπει να φθάσουν στην Επιτροπή εντός της προθεσμίας που καθορίζεται στην παράγραφο 6 στοιχείο α) της παρούσας ανακοίνωσης.

Επιπλέον, η Επιτροπή είναι δυνατό να δεχθεί σε ακρόαση τα ενδιαφερόμενα μέρη, εφόσον το ζητήσουν γραπτώς και αποδείξουν ότι υπάρχουν ιδιαίτεροι λόγοι για τους οποίους επιβάλλεται η ακρόασή τους Αυτή η αίτηση πρέπει να υποβληθεί εντός της προθεσμίας που καθορίζεται στην παράγραφο 6 στοιχείο β).

6. Προθεσμίες

α) Για να αναγγελθούν τα ενδιαφερόμενα μέρη, να υποβάλουν απαντήσεις στο ερωτηματολόγιο και οποιαδήποτε άλλη πληροφορία

Τα ενδιαφερόμενα μέρη, προκειμένου να ληφθούν υπόψη οι παρατηρήσεις τους κατά την έρευνα, πρέπει να αναγγελθούν στην Επιτροπή, να παρουσιάσουν τις απόψεις τους και να υποβάλουν απαντήσεις στο ερωτηματολόγιο ή οποιαδήποτε άλλη πληροφορία αντός 40 ημερών από τη δημοσίευση της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων, εκτός αν προσδιορίζεται διαφορετικά.

β) Ακροάσεις

Τα ενδιαφερόμενα μέρη μπορούν να ζητήσουν ακρόαση από την Επιτροπή εντός της ίδιας προθεσμίας 40 ημερών.

7. Γραπτές παρατηρήσεις, απαντήσεις στο ερωτηματολόγιο και αλληλογραφία

Όλες οι παρατηρήσεις και οι αιτήσεις των ενδιαφερομένων μερών πρέπει να υποβληθούν γραπτώς (όχι σε ηλεκτρονική μορφή, εκτός αν προσδιορίζεται διαφορετικά), και πρέπει να αναφέρουν την ονομασία, τη διεύθυνση, το αριθμό τηλεφώνουν, φαξ ή/και τελέξ του ενδιαφερόμενου μέρους.

Διεύθυνση αλληλογραφίας της Επιτροπής: Ευρωπαϊκή Επιτροπή Γενική Διεύθυνση Εμπορίου

Διεύθυνση Γ

TERV 0/13 Rue de la Loi/Wetstraat 200 B - 1049 Bruxelles/Brussel Φαχ (32-2) 295 65 05 Τέλεξ: COMEU B 21877.

8. Άρνηση συνεργασίας

Όταν ένα ενδιαφερόμενο μέρος αρνείται την πρόσβαση σε αναγκαία στοιχεία ή γενικότερα δεν τα παρέχει εντός της προβλεπόμενης προθεσμίας ή παρεμποδίζει σημαντικά την έρευνα, επιτρέπεται να συνάγονται προσωρινά ή τελικά συμπεράσματα, είτε καταφατικά είτε αποφατικά, με βάση τα διαθέσιμα στοιχεία, όπως προβλέπει το άρθρο 18 του βασικού κανονισμού.

Αν διαπιστωθεί ότι ένα ενδιαφερόμενο μέρος έχει υποβάλει ψευδή ή παραπλανητικά στοιχεία, τα στοιχεία αυτά δεν θα ληφθούν υπόψη και θα χρησιμοποιηθούν τα διαθέσιμα πραγματικά περιστατικά.

(1) ΕΕ L 56 της 6.3.1996, σ. 1.

(2) ΕΕ L 128 της 30.4.1998, σ. 18.

(3) ΕΕ L 65 της 6.3.1997, σ. 1.

(4) ΕΕ L 65 της 6.3.1997, σ. 54.

(5) ΕΕ L 326 της 28.11.1991, σ. 1.